SL Uradni list Evropske unije C 177/18

Objava vloge za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 177/09

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo za spremembo.

VLOGA ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

VLOGA ZA SPREMEMBO V SKLADU S ČLENOM 9

„PERAS DE RINCÓN DE SOTO“

ES št.: ES-PDO-0105-0251-05.10.2010

ZGO ( ) ZOP ( X )

1. Postavka v specifikaciji proizvoda, na katero se sprememba nanaša

—  ime proizvoda — ☒ opis proizvoda — ☒ geografsko območje — ☒ dokazilo o poreklu — ☒ metoda pridobivanja —  povezanost —  označevanje —  nacionalne zahteve — ☒ drugo (kontrolni organ; pravne zahteve)

2. Vrsta spremembe

— ☒ sprememba enotnega dokumenta ali povzetka —  sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006).

3. Spremembe

3.1 Opis proizvoda

Spremeni se odstavek B.3 Posebne značilnosti, pri čemer se njegova vsebina razdeli na naslednje pododstavke: B.3.1. Fizikalne/kemične značilnosti, B.3.2. Organoleptične značilnosti in B.3.3. Fizikalne značilnosti.

Poleg tega se v odstavku B.3.1. Fizikalne/kemične značilnosti (ki se bodo merile v času odpreme proizvoda in ne v času obiranja) črta naslednje: največja dovoljena vsebnost topnih trdnih snovi, saj je njihovo omejevanje neprimerno glede na to, da je sladkost našega proizvoda njegova prepoznavna lastnost, in minimalna trdota, saj je ta odvisna od zorenja tega klimakteričnega sadeža, ki še naprej zori tudi po obiranju, pri tem pa postaja bolj sladek in mehkejši, ter je tako prilagodljiv potrebam trga in željam potrošnikov. Po drugi strani je v luči pridobljenih izkušenj najmanjšo dovoljeno velikost mogoče zmanjšati za 5 mm, če tako zahteva ciljni trg. V pododstavku B.3.3. Fizikalne značilnosti se črta sklic na Uredbo (EGS) št. 1619/2001, saj je skladnost z njo v vsakem primeru obvezna.

3.2 Geografsko območje

Geografsko območje se razširi, saj je bilo sprva napačno določeno in ga je tako treba razširiti na naslednje občine v dolini reke Ebro: Albelda, Alberite, Alcanadre, Agoncillo, Arrubal, Ausejo, Azofra, Cenicero, Entrena, Fuenmayor, Hormilla, Hormilleja, Huércanos, Lardero, Logroño, Murillo, Nalda, Nájera, Navarrete, Pradejón, San Asensio, Torremontalbo, Uruñuela in Villamediana de Iregua.

To območje v celoti leži v dolini reke Ebro in je oddaljeno od gorskega območja, zato ima s sprva določenim območjem skupne človeške in naravne značilne dejavnike in zaradi tega z njim tvori eno samo in nedeljivo območje.

3.3 Dokazilo o poreklu

Informacije, navedene pod to točko, se zgostijo in besedilo se skrajša, vsebovati pa mora novo nomenklaturo Inštituta za kakovost v La Rioji „Instituto de Calidad Agroalimentaria de La Rioja“ in novo strukturo registra operaterjev. Prav tako se navedbo zveze za promocijo hruške „Pera de Rincón de Soto“, „Asociación para la Promoción de la Pera de Rincón de Soto“ nadomesti z navedbo „Consejo Regulador“ (upravni svet).

3.4 Metoda pridobivanja

Informacije, navedene pod to točko, se strnejo in besedilo se skrajša, njegova vsebina pa se prilagodi tehnološkemu napredku, ki ne ogroža kakovosti proizvoda, in novim zasebnim kakovostnim standardom, torej se črtajo navedbe, ki se nanašajo na dejavnosti, ki se lahko opravljajo samo ročno, in navedbe, ki dovoljujejo samo uporabo lesenih zabojev.

3.5 Drugo

V odstavku G. Kontrolni organ se navede novo ime kontrolnega organa, v odstavku I. Pravne zahteve pa je posodobljena zakonodaja, ki se uporablja.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„PERAS DE RINCÓN DE SOTO“

ES št.: ES-PDO-0105-0251-05.10.2010

ZGO ( ) ZOP ( X )

1. Ime

„Peras de Rincón de Soto“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.6. Sadje, zelenjava in žita, sveži ali predelani.

3.2 Opis proizvoda, za katerega se uporablja ime iz 1. točke

Sadeži vrste Pyrus Communis L, ki izhajajo iz sort Blanquilla in Conference, kategorije „Extra“ in „I“, ki se uživajo sveži.

Ob odpremi morajo hruške izpolnjevati naslednje zahteve:

Trdota: največ 6,12 kg/cm2

Topne trdne snovi: vsebnost topnih trdnih snovi je najmanj 13 °Brix

Najmanjša velikost: velikost, določena z največjim premerom v prečnem prerezu, je 58 mm za sorto Blanquilla in 60 mm za sorto Conference. Ti najmanjši velikosti se lahko zmanjšata za 5 mm, če tako narekujejo zahteve na trgu.

Naravna mrežavost, brez uporabe kemičnih abrazivnih proizvodov.

Vidni pecelj.

3.2.1 Organoleptične značilnosti

Za hruško Blanquilla s tega območja je značilen močan okus, ki je intenziven in ima pravo ravnotežje med kislostjo in sladkostjo. Hruške sorte Conference imajo lesnato teksturo in odličen kislo-sladek okus, ki je izrazit, intenziven in uravnotežen. Obe sorti sta zelo sočni in imata veliko vsebnost sladkorjev, kar pomembno prispeva k okusu sadeža.

3.3 Surovine (samo za predelane proizvode)

—

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Območje proizvodnje je isto kot območje shranjevanja in končnega izbiranja.

Hruška, zaščitena z označbo porekla „Pera de Rincón de Soto“, mora priti do potrošnikov v popolnem stanju, obenem pa mora ves čas izpolnjevati tudi vse posebne zahteve.

Tako se zagotovi ustrezno shranjevanje hruške „Pera de Rincón de Soto“ in skrben končni izbor hrušk pred njihovo odpremo, med katerim se izločijo ne samo tiste, ki so poškodovane ali neustrezno shranjene, temveč tudi vse tiste, ki ne izpolnjujejo kakovostnih zahtev, zaradi katerih so te hruške posebnost.

Glede na to, da se končni izbor opravi, tik preden proizvod zapusti obrat pridelave sadja in zelenjave, tj. ko se hruške položijo izven zabojev, v katere so bile zložene in v katerih so bile shranjene, se ta faza šteje kot del proizvodnega procesa in jo je posledično treba izvajati na zaščitenem geografskem območju.

Če se proizvodnja, shranjevanje in končni izbor opravijo na zaščitenem geografskem območju, se s tem zagotovi poreklo zadevnega proizvoda in optimalni nadzor nad proizvodom, s čimer se ohranijo njegove fizikalne in organoleptične značilnosti.

3.6 Posebna pravila za rezanje, ribanje, pakiranje itn.

Glede na to, da se med končnim izborom proizvoda, zaščitenega z označbo porekla „Pera de Rincón de Soto“, opravi tudi pakiranje, pri katerem se hruške, ki izpolnjujejo zahteve iz specifikacije proizvoda, prenesejo iz zabojev v škatle, v katerih bodo odpremljene, je pakiranje treba prav tako opraviti na zaščitenem geografskem območju.

Hruške je v centralnem obratu treba zapakirati v škatle v eni sami plasti, škatle pa morajo biti oblikovane tako, da onemogočajo premikanje hrušk, s čimer se preprečijo morebitne poškodbe med prevozom in distribucijo.

Kljub temu pa se omenjeno pakiranje ne šteje kot embaliranje, saj ne gre nujno za končno embalažo, v kateri bo proizvod ponujen potrošniku.

3.7 Posebna pravila za označevanje

Na etiketi je obvezno navedeno „Denominación de Origen Protegida“ in „Pera de Rincón de Soto“. Etikete, ki bi iz kakršnih koli razlogov lahko zmedle potrošnika, niso dovoljene.

4. Kratka opredelitev geografskega območja

Občine Albelda, Alberite, Alcanadre, Aldeanueva de Ebro, Alfaro, Agoncillo, Arrubal, Ausejo, Azofra, Calahorra, Cenicero, Entrena, Fuenmayor, Hormilla, Hormilleja, Huércanos, Lardero, Logroño, Murillo, Nalda, Nájera, Navarrete, Pradejón, Rincón de Soto, San Asensio, Torremontalbo, Uruñuela in Villamediana de Iregua, ki se vse nahajajo v dolini reke Ebro.

5. Povezanost z geografskim območjem

5.1 Posebnosti geografskega območja

Naravni dejavniki

La Rioja je pod tolikšnim vplivom topografije terena, da gorovje na jugu predstavlja jasno naravno razmejitev med dolino reke Ebro in preostalimi območji ter tvori izrazito temperaturno in deževno mejo.

Geografsko območje, ki se v celoti nahaja v dolini reke Ebro in je oddaljeno od gorskega območja, ima značilno in enotno prst ter podnebje, zaradi česar je to območje še posebej ugodno za gojenje hrušk s posebnimi in zelo cenjenimi organoleptičnimi ter kakovostnimi značilnostmi. Vse to, skupaj z globoko ukoreninjeno tradicijo gojenja hrušk, to območje opredeljuje kot enotno in nedeljivo.

Površje: Kar se tiče pozebe, sončnega obsevanja in izhlapevanja, je lokacija zaščitenega geografskega območja zaradi bližine doline reke Ebro ugodna za gojenje hrušk s posebnimi značilnostmi, saj gre za območja, ki so ravna, odprta in brez naravnih ovir ter dobro prevetrena in vlažna, kar po eni strani omogoča veliko sončnega obsevanja, po drugi pa preprečuje pozebo zaradi izhlapevanja.

Prst: Gojenje dreves hruške se zaradi svoje zahtevnosti osredotoča na zaščiteno geografsko območje na obsežnih ravninah blizu reke, ki so dobro prevetrene, njihova prst iz ilovice in rožencev pa je zdrava, homogena, globoka, brez apnenca, ki bi v preveliki količini drevesa izpostavljal klorozi, in prepustna, saj se nasadi hrušk namakajo, drevesa hrušk pa so zelo občutljiva na nalaganje vode.

Podnebje: Opredeljeno geografsko območje se nahaja v dolini reke Ebro in je umaknjeno od gorskega območja, zato je njegovo podnebje zmerno sredozemsko z določenimi lastnostmi celinskega podnebja. Značilne so blage zime, dolga poletja in majhne temperaturne razlike med dnevom in nočjo (razen v poletnih mesecih), kar pa je idealno podnebje za ustrezno rast hrušk.

Kar zadeva vlažnost ter trajanje, intenzivnost in nastop suhega obdobja v letu, je podnebje suho sredozemsko.

Človeški dejavniki

Pogoji za gojenje in/ali proizvodnja: Pridelovalci skrbijo za ustrezno razmerje med sadeži in lesom pri svojih drevesih ter v ta namen v ustreznem času izvajajo ročno redčenje.

S pomočjo ročnega obrezovanja dreves pridelovalci že od nekdaj poskrbijo, da so drevesa uravnotežena in dobro oblikovana ter zagotovijo ustrezno penetracijo zraka in svetlobe za fotosintezo, dihanje in stanovitno rodnost dreves.

Po drugi strani pa morajo za zagotavljanje redne obroditve sadežev in preprečevanja venenja poleti zaradi sredozemskega podnebja na tem območju pridelovalci drevesom vodo priskrbeti z namakanjem. Na podlagi izkušenj, ki jih imajo s specifičnimi podnebnimi lastnostmi tega območja, je namakanje najpogostejše med časom od vzklitja popkov do razvoja plodov ter od začetka zorenja sadeža pa čez celo poletje, saj je v obdobju, ko sadeži potrebujejo največ vode, ravno najmanj padavin.

Vsi pridelovalci se zavedajo, da je obiranje eden izmed najpomembnejših elementov za zagotavljanje kakovosti sadežev, zato se vedno opravi zelo skrbno, v trenutku, ko so sadeži ravno prav zreli. Zorenje je ključnega pomena ne samo za kakovost sadeža, temveč tudi za dolgo in optimalno shranjevanje. Sadež se odtrga točno na stičišču peclja in veje, da ostane nedotaknjen. Pri obiranju hrušk sorte Blanquilla je treba biti še posebej pazljiv, saj je njena koža veliko bolj občutljiva kot pri sorti Conference, njen pecelj pa dosti bolj krhek.

5.2 Posebnost proizvoda

Hruška, ki se goji na zaščitenem geografskem območju, je velika ter daljše oblike, slajša nekoliko trša in bolj zelenkasta kot druge hruške, ki se gojijo na sosednjih območjih, zaradi česar ima na trgu večjo vrednost. Poleg tega visoka lega območja in bližina rek omogočata naravno mrežavost, tako da ni treba uporabljati kemičnih proizvodov.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Sloves

Med zgodovinskimi podatki, ki pričajo o pomembnosti gojenja in prodaje sadja na tem območju, najdemo leta 1747 prvo omembo hruške sorte Blanquilla kot „odličnega sadeža“, ki so ga jedli že na kraljevem dvoru Filip V, nekateri rokopisi iz leta 1752 pa pričajo o tem, da so se v občini Rincón de Soto že takrat gojile in obirale hruške. V 19. stoletju se je s prodajo cerkvenega premoženja pod taktirko Juana Álvareza Mendizábala na tem geografskem območju začela liberalizacija kmetijske dejavnosti, s čimer se je začela tudi komercializacija suhega sadja. Alfaro (središče sodnega okrožja, ki je postalo občina šele v 19. stoletju in s Calahorro deli svojo zgodovino ter tradicije občine Rincón de Soto) je po vsej državi in tudi po sosednjih državah razširil svoje nenadkriljivo sadje in svoje odlične hruške sorte Blanquilla, pomembnost pa so začele pridobivati tudi hruške sorte Conference. Tako je kmetijstvo postalo edina dobičkonosna dejavnost tega območja, pri čemer so bile hruške najsvetlejša točka, saj so bile že v tistih časih zelo cenjene.

Naravni dejavniki

Površje: Zaradi visoke lege doline in bližine rek se zjutraj pojavlja megla, ki pa se po nekaj urah nenadoma dvigne in jo nadomestijo sončni žarki. Megla pusti na sadežih hruške sorte Conference vlago, ki nato zaradi neprestane izpostavljenosti soncu izhlapi, kar omogoča naravno mrežavost brez potrebe po uporabi kemičnih proizvodov, ki površino kože sadeža umetno zažgejo. Ta naravna mrežavost je zelo cenjena značilnost tega območja, po kateri se tukajšnji proizvodi razlikujejo od proizvodov z drugih bližnjih območij.

Podnebje

Ravno podnebje tega zaščitenega geografskega območja je tisto, ki hruški „Rincón de Soto“ daje barvo, aromo, velikost, kislost, teksturo sadnega mesa in visoko vsebnost topnih trdnih snovi, ki so specifični za to območje. Zaradi visokih povprečnih temperatur v mesecu juniju brez večjih razlik med dnevnimi in nočnimi temperaturami ter zaradi tega, ker ni pomladne pozebe, sadje hitro raste. V času zorenja sadja pa so krajšanje dni, velika razlika med dnevnimi in nočnimi temperaturami ter dolge ure izpostavljenosti sončnemu obsevanju neposredni razlogi, da imajo hruške sorte „Rincón de Soto“ večjo vsebnost topnih trdnih snovi v primerjavi s sadeži s sosednjih območij, pri čemer je vsebnost sladkorja glavno merilo za kakovost sadeža, saj skupaj s kislostjo pogojuje njegov okus.

Po drugi strani razlika med visokimi dnevnimi temperaturami poleti in svežimi nočmi v obdobju pred obiranjem daje sadežu značilni trdoto in teksturo, medtem ko visoke temperature med zorenjem povzročajo izločanje hlapnih snovi, zlasti etilena in aromatičnih snovi, zaradi česar imajo hruške „Rincón de Soto“ svojo lastno aromo.

Človeški dejavniki

Tudi tradicionalne metode pridelovanja, ki so značilne za to območje, predstavljajo povezovalni člen med posebnimi značilnostmi hrušk „Rincón de Soto“ ter njihovim človeškim in geografskim okoljem.

Pridelovalci na tem območju skrbijo za ustrezno razmerje med sadeži in lesom pri svojih drevesih ter v ta namen že od nekdaj izvajajo ročno redčenje in obrezovanje. Ustrezna količina sadežev na posameznem drevesu omogoča večjo velikost in sladkost sadeža. Da bi bila pridelava ustrezna in v izogib poletnemu venenju, pridelovalci na podlagi svojih izkušenj s specifičnimi podnebnimi značilnostmi območja namakanje opravljajo na tak način, kot je v določenem trenutku najustreznejše, s čimer preprečijo manjšanje velikosti sadežev, poslabšanje organoleptičnih lastnosti, gubanje ali masovno odpadanje z dreves. Razen v primeru izrednih vremenskih pogojev se dreves v času pred obiranjem nikoli ne namaka, saj bi to zmanjšalo vsebnost topnih trdnih snovi in posledično vrednost sadežev, otežilo pa bi tudi njihovo shranjevanje.

Zahvaljujoč usposobljenosti pridelovalcev, da lahko skoraj do dne natanko določijo datum obiranja s pomočjo opazovanja na terenu, zlasti razvoja in barve sadežev, barve pešk, upora pri odtrganju in trdote sadnega mesa, ter s pomočjo analize topnih trdnih snovi in trdote sadnega mesa, se hruške „Rincón de Soto“ obirajo v pravem trenutku zrelosti, ko niso niti preveč zelene niti preveč zrele.

Poleg tega imajo obrati za pridelovanje sadja in zelenjave na opredeljenem geografskem območju dolgoletne izkušnje s tem, kako je s hruškami treba ravnati, jih shranjevati in izbirati, podrobno pa poznajo tudi posebne značilnosti hruške „Rincón de Soto“ in vedo, kako jih je treba shranjevati do odpreme ter že na prvi pogled prepoznajo sadeže, ki niso ustrezni za prodajo ali so poškodovani.

Sklic na objavo specifikacije

(člen 5(7) Uredbe (ES) št. 510/2006 (4))

http://www.larioja.org/upload/documents/733015_Pliego_y_documento_unico_peras_de_rincon.pdf?idtab=438497

(1) UL L 343, 14.12.2012, str. 1.

(2) Nadomestila jo je Uredba (EU) št. 1151/2012.

(3) Prim. opombo 2.

(4) Prim. opombo 2.